Boek: ‘Uit die donker’ – Santie van der MerweSantie van der Merwe Die ding lyk geheel en al anders noudat dit in die ope is, noudat dit in die lig is. Ian Strydom het twee gesinne: Madelein en driejarige Liam vir wie hy soveel tyd moontlik steel, en Henriette en sy ouer kinders wat hom al hoe minder nodig het. Henriette vermoed haar man het ŉ verhouding, maar wil dit nie aan haarself erken dat haar prentjiegesin aan’t verbrokkel is nie. Haar geluk draai om dié lewe wat sy deur soveel jare opgebou het, en waarvoor sy so baie prysgegee het. Madelein, aan die ander kant, is bewus van Ian se vrou en kinders. Haar verhouding met Ian was aanvanklik slegs platonies, maar nou besef sy dat sy te vas aan hom gegroei het. En klein Liam begin vrae vra oor sy pappa wat bykans nooit by die huis slaap nie. Veel langer sal sy nie ŉ leuen kan lewe nie. Wanneer een van Ian se ouer kinders hom toevallig saam met sy tweede gesin sien, kan Ian nie langer die onafwendbare besluit uitstel nie. ŉ Besluit wat nie net ŉ omwenteling in sy eie lewe gaan bring nie, maar ook in die lewe van al die mense wat hy liefhet. Uit die donker is deur Santie van der Merwe geskryf en dit het pas by Lapa Uitgewers verskyn. Santie van der Merwe is ŉ tuisteskepper wat meer van lees as van afstof, en meer van skryf as van stryk hou. Toe haar jongste kind universiteit toe is, het sy vir die Bloemfonteinse Skrywersvereniging se jaarlikse wedstryd ingeskryf en tweede geëindig. Dit was net genoeg motivering vir haar om haar hekelpen neer te sit en haar hand aan ŉ liefdesroman te waag. Vorige boeke uit haar pen sluit onder meer Vandat jy weg is, Ver in die wêreld Kittie, Die einde van die storie en ŉ Goeie jaar vir rose in. Uitgewer: Lapa Uitgewers Prys: R250,00* *Prys onderworpe aan verandering Koop die boek by Graffiti Boeke